สรรพากรปลดล็อกประกันบำนาญ
กรมสรรพากรศึกษารับเงินก้อนจากประกันบำนาญ-ใช้มูลค่าเงินสดชำระเบี้ย ไม่ต้องเรียกคืนภาษี
13 ก.ค. 2555

กรมสรรพากรศึกษารับเงินก้อนจากประกันบำนาญใช้มูลค่าเงินสดชำระเบี้ย ไม่ต้องเรียกคืนภาษี
แหล่งข่าวจากกรมสรรพากร เปิดเผยว่า กรมสรรพากรอยู่ระหว่างศึกษาภาษีกรมธรรม์ประกันชีวิตแบบบำนาญและภาษีกรมธรรม์ประกันชีวิตสามัญทั่วไป
สำหรับกรมธรรม์ประกันชีวิตแบบบำนาญ ในปัจจุบันกฎหมายให้รับเป็นงวดๆ จนกว่าจะเสียชีวิต เพื่อส่งเสริมให้มีการออมระยะยาว อย่างไรก็ตาม กำลังศึกษาความเป็นไปได้ว่าถ้าลูกค้าต้องการขอรับผลประโยชน์ทั้งก้อนจะหาทางออกทางภาษีอย่างไร ซึ่งขณะนี้ยังไม่ได้หาทางออกไว้ให้ ในขณะที่กองทุนสำรองเลี้ยงชีพ (Provident Fund) จะให้สิทธิรับเป็นเงินก้อนหรือรับเป็นงวดๆ ได้โดยไม่ต้องเสียภาษี
“เราต้องการให้มีการออมเงินไว้ใช้ในระยะยาว และต้องการให้มีการรับเป็นงวดๆ แต่ถ้ากรณีจำเป็นต้องการเงินก้อนไปรักษาตัวจะทำอย่างไร จึงต้องศึกษาหาทางออกทางภาษีไว้ให้” แหล่งข่าวเปิดเผย
นอกจากนี้ กรมธรรม์ประกันชีวิตแบบบำนาญสามารถนำไปใช้สิทธิหักลดหย่อนภาษีเงินได้สูงสุด 3 แสนบาท และเมื่อรวมกับการลงทุนในกองทุนรวมเพื่อการเลี้ยงชีพ (RMF) ต้องไม่เกิน 5 แสนบาท โดยประกันชีวิตแบบบำนาญจะต้องมีระยะเวลาคุ้มครอง 10 ปีขึ้นไป 
ขณะที่ RMF บังคับให้ลงทุนไม่ต่ำกว่า 5 ปีติดต่อกัน และกรมธรรม์บำนาญมีเงื่อนไขให้จ่ายเงินบำนาญตั้งแต่อายุ 55 ปีขึ้นไป ซึ่งเหมือนกับ RMF และกองทุนสำรองเลี้ยงชีพ ในเรื่องของอายุการรับผลประโยชน์ แต่ RMF ให้จ่ายเงินออกมาทั้งก้อน โดยเงินได้ไม่ต้องเสียภาษี เพียงยื่นภาษีเท่านั้น แต่กรมธรรม์บำนาญต้องรับเป็นงวดๆ จนกว่าอายุจะถึง 85 ปี
ทั้งนี้ รวมถึงศึกษาภาษีกรณีประชาชนใช้มูลค่าเงินสดในกรมธรรม์มาชำระเบี้ย เพราะไม่มีเงินสดมาชำระเบี้ย ทางกรมสรรพากรไม่ควรจะเรียกคืนภาษี จากปัจจุบันทางกรมสรรพากรจะเรียกภาษีคืนภาษีทั้งจำนวน และไม่ให้สิทธิภาษีการใช้มูลค่าเงินสดตามกรมธรรม์มาชำระเบี้ยประกัน